Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Agentur for Grundlæggende Rettigheder for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Agentur for Grundlæggende Rettigheder for regnskabsåret 2008,

der henviser til Revisionsrettens beretning om årsregnskabet for Det Europæiske Agentur for Grundlæggende Rettigheder for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets forordning (EF) nr. 168/2007 af 15. februar 2007 om oprettelse af Den Europæiske Unions Agentur for Grundlæggende Rettigheder [3], særlig artikel 21,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0090/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til direktøren for Det Europæiske Agentur for Grundlæggende Rettigheder for gennemførelsen af agenturets budget for regnskabsåret 2007 [5] og i beslutningen med bemærkningerne til afgørelsen bl.a. påpegede:

- at agenturet skulle tilstræbe at opnå synergier og undgå overlapninger med andre institutioner, der arbejder med menneskerettigheder, navnlig Europarådet

- at Kontoret for Bekæmpelse af Svig (OLAF) havde indledt en undersøgelse vedrørende agenturet, hvorfor Europa-Parlamentet krævede, at OLAF, agenturet og Kommissionen snarest muligt underrettede dechargemyndigheden om resultaterne af undersøgelsen og eventuelle opfølgende foranstaltninger

- at Revisionsretten vedrørende en udbudsprocedure havde konstateret, at den offentliggjorte evalueringsmetode indirekte nedsatte priskriteriets forholdsmæssige betydning, hvilket kunne have virket afskrækkende på potentielle bydende og ikke var i overensstemmelse med princippet om forsvarlig økonomisk forvaltning,

1. glæder sig over, at Revisionsretten har fået rimelig sikkerhed for, at årsregnskabet for agenturet for det regnskabsår, som afsluttedes den 31. december 2008, på alle væsentlige punkter er rigtigt, og at de transaktioner, der ligger til grund for agenturets årsregnskab taget under ét er lovlige og formelt rigtige;

Præstationer

2. tilskynder agenturet til at anvende SMART-mål og RACER-indikatorer i programmeringen for bedre at kunne evaluere gennemførelsen; tager dog til efterretning, at agenturet har erklæret, at det har taget højde for disse bemærkninger i programmet for 2009;

3. glæder sig over, at agenturet midt i 2009 begyndte at implementere aktivitetsbaseret budgettering, som vil resultere i klare indikatorer vedrørende de tildelte finansielle og menneskelige ressourcer;

4. konstaterer endvidere med tilfredshed, at agenturet har fulgt op på Revisionsrettens og budgetmyndighedens bemærkninger fremsat under den foregående dechargeprocedure;

5. bemærker, at decharge for gennemførelsen af agenturets budget i de kommende år i højere grad bør baseres på dets præstationer i løbet af året;

OLAF-undersøgelse

6. konstaterer, at OLAF i 2009 afsluttede den i 2008 indledte undersøgelse vedrørende agenturet og nu har lukket sagen uden at foretage sig yderligere;

Intern revision

7. bemærker, at den interne revisionstjeneste (IAS) i februar 2008 gennemførte en opfølgningsrevision for at fastslå, om agenturet havde efterkommet de udestående henstillinger fra revisionstjenestens 2007-beretning, og at denne konstaterede, at kun én henstilling (om tilsyn med bestyrelsens ansættelser) endnu ikke var fulgt; konstaterer imidlertid, at omstændighederne havde ændret sig, efter at agenturet indledte sine aktiviteter, og den nye direktør var udpeget, og at den pågældende henstilling derfor ikke længere var relevant og kunne anses for at være efterkommet;

8. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 10.

[2] EFT L 248 af 16.9.2002, s. 1.

[3] EUT L 53 af 22.2.2007, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 198.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------